崔德符作湖園詩以寄邢子强次韵
作者：趙鼎臣
朝代：宋

paragraphs: 吏道如棼絲，坐覺意味少。
我豈無一簞，當食自不飽。
邂逅崔子真，霜林挺孤篠。
十日九閉門，想見獨傾倒。
悠悠四十年，識君恨不早。
晤言曾幾何，告別驚草草。
昨枉湖上作，盛贊池亭好。
平生邢子才，投分紵與縞。
政當樂濠魚，定不驚鷗鳥。
解榻念君來，此意不待曉。
似聞百花洲，一雨浄如掃。